Diari Oficial de la Generalitat Valenciana


Sumari del DOGV 3586, del 20-09-1999 (1999/7948)

ORDRE de 7 de setembre de 1999, de la Conselleria d'Indústria i Comerç, per la qual es regula el procediment telemàtic per a la posada en servei d'instal·lacions elèctriques de baixa tensió sense projecte.
-------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/09/07/(1)/dof/vci/html**

### Dades del document

Número de DOGV
:   3586

Data del DOGV
:   20-09-1999

Secció del DOGV
:   I. DISPOSICIONS GENERALS

Número del document
:   1999/7948


Data del document
:   07-09-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * procediment administratiu
    * indústria elèctrica
    * subministrament d'energia elèctrica
    * telemàtica

ORDRE de 7 de setembre de 1999, de la Conselleria d'Indústria i Comerç, per la qual es regula el procediment telemàtic per a la posada en servei d'instal·lacions elèctriques de baixa tensió sense projecte. [1999/M7948]
  
PREÀMBUL
  
La Llei 30/1992, de Règim Jurídic de les Administracions Públiques i del Procediment Administratiu Comú, diu en l'article 45 "... els ciutadans podran relacionar-se amb les administracions públiques per a exercir els seus drets a través de tècniques i mitjans electrònics, informàtics o telemàtics ....".
  
També el Reial Decret 263/1996, de 16 de febrer, i el títol II del Decret 96/1998, de 6 de juliol, de la Generalitat Valenciana, obrin noves vies de relació entre l'administració pública i els seus ciutadans clients.
  
Els ciutadans, les empreses i les administracions públiques estan hui molt més sensibilitzats sobre els impactes que es produïxen en la vida quotidiana com a conseqüència del xoc tecnològic que ens conduïx irreversiblement cap a la societat de la informació.
  
La societat de la informació és el concepte que resumix a Europa, a diferència del concepte americà autopistes de la informació, la societat que serà resultat de l'impacte de les tecnologies de la informació i de les telecomunicacions en les formes d'aprendre, de treballar, d'organitzar-se i de viure pròpies de la societat industrial, tant en l'àmbit individual com en el col·lectiu.
  
La Comissió Europea fa referència a la necessitat d'estratègies regionals per a la societat de la informació adreçades a aprofitar al màxim la liberalització de les telecomunicacions, a deslligar el potencial de recursos humans, promoure l'ús actiu de les tecnologies de la informació i de la telecomunicació i promoure la igualtat en l'accés a estes tecnologies.
  
I això té rellevància en la societat valenciana en la qual els meritoris esforços individuals no han assolit encara l'envergadura necessària per a transformar-se en força social capaç d'aprofitar les possibilitats de les noves tecnologies per a canviar les bases econòmiques de viabilitat de la nostra comunitat.
  
Un dels procediments administratius que dins de les competències de la Generalitat Valenciana és susceptible de gestionar-se a través de tècniques telemàtiques és la posada en servei de les instal·lacions elèctriques de baixa tensió sense projecte, regulades pel Reglament Electrotècnic de Baixa Tensió, aprovat pel Decret 2.413/1973, de 20 de setembre (BOE de 9 d'octubre de 1973).
  
Per tot això,
  
ORDENE
  
CAPÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir el procediment per a la posada en servei d'instal·lacions elèctriques de baixa tensió que no requerisquen projecte tècnic mitjançant la utilització de tècniques telemàtiques.
  
2. El procediment que es regula en la present ordre és de caràcter voluntari i alternatiu a la presentació de la documentació en els registres dels corresponents serveis territorials d'Indústria i Energia.
  
Article 2. Conceptes i definicions
  
1. SAUCE. Sistema informàtic que permet el procediment telemàtic de l'autorització d'instal·lacions elèctriques de baixa tensió sense projecte.
  
2. BEE. Butlletí elèctric electrònic. Document electrònic que substituïx el butlletí d'instal·lacions elèctriques, recollit en l'article 25 del Reglament Electrotècnic de Baixa Tensió, quan s'hi tramite a través del sistema SAUCE.
  
3. Segell electrònic. Codi generat informàticament mitjançant un sistema criptogràfic d'acord amb determinades dades associades a la tramitació i que substituïx els segells o validacions mecàniques tradicionals.
  
4. NPT. Segell electrònic que acredita el pagament de la taxa associada a la instal·lació elèctrica, la qual pot constar d'un o més BEE. Este segell és generat per l'entitat financera col·laboradora.
  
5. NBP. Segell electrònic que acredita la validació del BEE presentat a través del sistema SAUCE pel Servei Territorial d'Indústria i Energia. Este segell és generat pel mateix sistema.
  
6. Agents d'intermediació. Entitats acreditades per la Conselleria d'Indústria i Comerç per a poder utilitzar el sistema SAUCE com a intermediaris entre titulars, empreses instal·ladores i instal·ladors i els serveis territorials d'Indústria i Energia.
  
Article 3. Procediment general
  
1. El procediment es compon de les següents fases:
  
Presentació, liquidació, segellament i comunicació al subministrador d'energia elèctrica.
  
2. La fase de presentació comprén el procediment d'identificació de l'agent d'intermediació, identificació de l'empresa instal·ladora, identificació de l'instal·lador autoritzat que firma el butlletí, identificació de la companyia subministradora d'energia elèctrica amb la qual es pretén contractar, introducció de les dades de la instal·lació i butlletins elèctrics associats i càlcul de la taxa que s'aplicarà. Totes estes operacions telemàtiques es realitzen mitjançant connexió al sistema SAUCE i serà requisit indispensable que l'agent d'intermediació dispose prèviament dels documents de la sol·licitud d'instal·lació elèctrica de baixa tensió sense projecte i també dels requerits en l'article 7 de la present ordre degudament emplenats i firmats.
  
En esta fase únicament es podran presentar butlletins d'instal·lacions que es contracten amb companyies subministradores d'energia elèctrica que complisquen el que s'ha disposat en el capítol IV d'esta ordre.
  
3. La fase de liquidació comprén l'elecció de l'entitat col·laboradora on pagar la taxa associada, l'enllaç amb el sistema de telebanca d'esta, la realització de l'operació bancària sobre el servidor de l'entitat col·laboradora i la validació del pagament mitjançant el NPT, i dóna la possibilitat de traure còpia impresa de l'acreditació del pagament de la taxa.
  
En esta fase únicament es podran pagar taxes en aquelles entitats financeres col·laboradores que complisquen el que s'ha disposat en el capítol V de la present ordre.
  
4. La fase de segellament comprén la generació i l'associació d'un NBP per cada BEE i la impressió per part de l'agent de la còpia impresa del o dels BEE associats a la instal·lació.
  
5. Finalment, la fase de comunicació al subministrador d'energia elèctrica pot realitzar-se mitjançant dues vies. La primera seria la presentació de la còpia impresa del BEE en la companyia subministradora, la qual podrà comprovar la validesa del NBP mitjançant els algoritmes de desxifratge determinats a este efecte. La segona via seria la presentació telemàtica del BEE en la companyia a través del sistema SAUCE.
  
CAPÍTOL II
  
Agents d'intermediació
  
Article 4. Acreditació d'agents d'intermediació
  
1. Podran ser agents d'intermediació les associacions empresarials i les corporacions de dret públic, i també aquelles entitats privades sense finalitat lucrativa que estatutàriament tinguen per objecte la realització d'activitats d'innovació i desenrotllament, amb àmbit d'actuació dins de la Comunitat Valenciana, que així ho sol·liciten i siguen acreditats per la Conselleria d'Indústria i Comerç, per entendre adequades les característiques de garantia i capacitat de gestió del servei d'intermediació proposades per l'interessat, d'acord amb els articles següents.
  
2. Correspon a la Direcció General d'Indústria i Energia, de la Conselleria d'Indústria i Comerç, la resolució de les sol·licituds d'acreditació d'agents d'intermediació.
  
3. Els agents d'intermediació hauran de comunicar l'alta o baixa d'aquells subjectes que vulga autoritzar per a accedir al sistema, i l'agent serà responsable de les operacions efectuades per estos. Els subjectes o usuaris secundaris hauran de tindre relació laboral per compte d'un altre, ser col·laboradors o acreditar una relació de dependència o agrupació amb l'agent d'intermediació.
  
Article 5. Presentació de sol·licituds d'acreditació
  
La sol·licitud d'acreditació com a agent d'intermediació, adreçada a la Direcció General d'Indústria i Energia, haurà de ser presentada per l'entitat interessada en el Registre General de la Conselleria d'Indústria i Comerç o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyada de la següent documentació:
  
a) Documentació acreditativa i identificadora del sol·licitant i del seu representant legal.
  
b) Memòria explicativa del funcionament del servei d'intermediació, en la qual s'identifique:
  
- Relació de mitjans tècnics dedicats a l'exercici del servei d'intermediació.
  
- Relació de mitjans humans dedicats i organització de les tasques que comporta el servei d'intermediació.
  
- Sistema d'atenció i informació en relació amb els instal·ladors usuaris del sistema SAUCE.
  
c) Acceptació de l'obligació d'adaptació dels sistemes informàtics i de comunicacions utilitzats per a l'exercici del servei, d'acord amb el que s'ha previst en l'article 7.1.
  
d) Llista inicial d'usuaris secundaris que cal donar d'alta, fins un màxim de deu, tot indicant el nom del subjecte, el NIF i els tipus de relació amb l'agent. Esta relació podrà ampliar-se una vegada que s'haja resolt l'acreditació.
  
Article 6. Resolució
  
1. La Direcció General d'Indústria i Energia resoldrà la sol·licitud d'acreditació d'agent d'intermediació en el termini de dos mesos, després de l'informe determinant previ de la Secretaria General de la Conselleria d'Indústria i Comerç, sobre l'adequació dels mitjans tècnics proposats per l'interessat.
  
2. Transcorregut l'esmentat termini sense que s'hi haja dictat resolució expressa, la sol·licitud s'haurà d'entendre estimada amb els efectes previstos en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució podrà ser denegatòria, en el cas que no s'acrediten adequadament les característiques de garantia i capacitat de gestió del servei d'intermediació d'acord amb el que s'ha previst en l'article anterior, i en el cas que tinga una incidència negativa en el funcionament del sistema SAUCE.
  
4. La resolució d'acreditació determinarà el codi principal d'accés telemàtic de l'agent d'intermediació i també els de la llista inicial d'usuaris secundaris, que seran de caràcter secret i intransferible. El codi principal permetrà l'accés al sistema SAUCE per a la sol·licitud per via telemàtica de noves altes o variacions en la llista d'usuaris secundaris.
  
Article 7. Obligacions dels agents d'intermediació
  
1. Sense perjudici de les obligacions que la normativa vigent establix per a la posada en servei d'instal·lacions elèctriques de baixa tensió sense projecte, pel que fa a esta ordre, es declaren expressament les següents obligacions:
  
Sempre que el procediment s'inicie per via telemàtica necessàriament finalitzarà per este mateix sistema en allò que respecta a les fases de presentació, liquidació i segellament indicades anteriorment.
  
I. La memòria de característiques de la instal·lació elèctrica de baixa tensió sense projecte haurà de ser arxivada per l'agent d'intermediació i estarà a la disposició dels serveis territorials d'Indústria i Energia.
  
II. L'agent intermediari conservarà al seu poder la següent documentació:
  
- Autorització del titular de la instal·lació per a la realització en el seu nom del segellament telemàtic de butlletins.
  
- Autoritzacions de l'instal·lador i de l'empresa instal·ladora que execute la instal·lació.
  
Proporcionar una còpia impresa del BEE segellat al titular de la instal·lació a través de l'empresa instal·ladora.
  
Facilitar totes les dades i la informació que li siga requerida per la Conselleria d'Indústria i Comerç, i també comunicar-li les incidències i variacions que es produïsquen.
  
Facilitar l'accés a la informació tramitada telemàticament en el seu nom a les empreses instal·ladores i als instal·ladors.
  
Adaptar els sistemes informàtics i de comunicacions utilitzats per a l'exercici del servei a requeriment de la Conselleria, quan així es considere necessari per canvis o innovacions en el sistema.
  
Sol·licitar l'alta, baixa i modificació d'usuaris secundaris per a accedir al sistema, i també donar-los el suport tècnic necessari per al bon funcionament. L'agent d'intermediació estarà obligat a disposar en tot moment de, com a mínim, un usuari secundari autoritzat, ajustant-se al que s'ha disposat en l'annex I de la present ordre.
  
2. Si es comprovava l'incompliment per part de l'agent de qualsevol dels requisits, les condiciones i la resta de circumstàncies que originaren l'atorgament de l'acreditació, o la variació de la finalitat de l'actuació, es podrà deixar sense efecte la resolució d'acreditació després de la tramitació prèvia del corresponent expedient en el qual, en tot cas, quedarà garantit el dret de l'interessat a l'audiència.
  
CAPÍTOL III
  
Instal·ladors i empreses instal·ladores
  
Article 8. Accés de les empreses instal·ladores al sistema SAUCE
  
1. Les empreses instal·ladores que tinguen el document de qualificació empresarial d'instal·lacions elèctriques de baixa tensió expedit pel Servei Territorial d'Indústria i Energia que vulguen gestionar telemàticament el segellament dels butlletins de les instal·lacions elèctriques de baixa tensió sense projecte, podran triar l'agent d'intermediació que vulguen entre els acreditats per la Conselleria d'Indústria i Comerç. Una vegada seleccionat l'agent d'intermediació, l'empresa haurà de realitzar una autorització escrita a l'esmentat agent perquè efectue en el seu nom la gestió telemàtica.
  
2. L'empresa instal·ladora tindrà dret a consultar informació sobre butlletins elèctrics tramitats telemàticament en el seu nom, tant a través dels agents d'intermediació com dels serveis territorials d'Indústria i Energia.
  
Article 9. Accés dels instal·ladors al sistema SAUCE
  
Les persones que tinguen el carnet d'instal·lador electricista expedit pel servei territorial d'Indústria i Energia corresponent que, treballant pel seu compte o per compte d'un altre en una empresa que tinga el document de qualificació empresarial d'instal·lacions elèctriques de baixa tensió expedit pel Servei Territorial d'Indústria i Energia corresponent, i que vulguen gestionar el segellament telemàtic dels butlletins elèctrics a través dels agents d'intermediació, hauran de sol·licitar un codi d'identificació en els serveis territorials d'Indústria i Energia.
  
La sol·licitud del codi la realitzarà el mateix instal·lador mitjançant el model normalitzat en compareixença personal als serveis territorials d'Indústria i Energia, els quals expediran i lliuraran en l'acte el codi al sol·licitant.
  
L'instal·lador comunicarà el codi a l'agent d'intermediació perquè hi puga gestionar en el seu nom telemàticament els butlletins, juntament amb una autorització per escrit per a actuar en el seu nom.
  
4. L'instal·lador tindrà el dret a consultar informació sobre butlletins elèctrics tramitats telemàticament en el seu nom, tant a través dels agents d'intermediació com dels serveis territorials d'Indústria i Energia.
  
CAPÍTOL IV
  
Companyies subministradores d'energia elèctrica
  
Article 10. Accés de les companyies subministradores d'energia elèctrica al sistema
  
1. La Conselleria habilitarà l'accés de les companyies subministradores d'energia elèctrica al sistema SAUCE en allò que fa referència al que s'ha exposat en l'article 3 per a les fases de presentació i comunicació al subministrador d'energia elèctrica, sempre que, una vegada efectuades les proves corresponents, tinguen adequats els seus sistemes informàtics a allò que s'ha disposat en l'annex I.
  
CAPÍTOL V
  
Entitats financeres col·laboradores
  
Article 11. Accés de les entitats financeres col·laboradores al sistema
  
1. La Conselleria habilitarà l'accés de les entitats financeres col·laboradores al sistema SAUCE en allò que fa referència al que s'ha exposat en l'article 3 per a la fase de liquidació, sempre que, una vegada efectuades les proves corresponents, tinguen adequats els seus sistemes informàtics al que s'ha disposat en l'annex I.
  
CAPÍTOL VI
  
Control administratiu
  
Article 12. Resolució d'incidències i control d'actuacions
  
1. La Direcció General d'Indústria i Energia resoldrà les incidències que es produïsquen amb posterioritat a l'atorgament de l'acreditació dels agents d'intermediació.
  
2. Igualment controlarà l'actuació dels agents d'intermediació i també de la resta de persones i entitats que intervenen en el procediment.
  
DISPOSICIÓ ADDICIONAL
  
En el supòsit que els documents que ha d'acompanyar la sol·licitud d'acreditació com a agent d'intermediació ja els tinguera qualsevol òrgan de l'administració actuant, el sol·licitant podrà acollir-se a l'establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les disposicions i adoptar les mesures que considere oportunes per al desenrotllament i l'aplicació del que s'ha disposat en la present ordre, i especialment per a procedir a l'actualització de l'annex I.
  
Segona
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 7 de setembre de 1999
  
El conseller d'Indústria i Comerç,
  
FERNANDO V. CASTELLÓ BORONAT
  
ANNEX I
  
Normes tècniques aplicables al sistema SAUCE
  
Als efectes de compliment de l'article 15 del Decret 96/1998, de 6 de juliol, de la Generalitat Valenciana, es fan públiques les següents normes tècniques aplicables al sistema SAUCE.
  
Garantia de disponibilitat i accés
  
El sistema SAUCE estarà accessible als agents acreditats, almenys, en la mateixa franja horària que regula els registres d'entrada i eixida de la Generalitat Valenciana. El mateix sistema informarà amb antelació de la disponibilitat real, i també de qualsevol alteració en la franja inicialment garantida, llevat de problemes tècnics derivats de la utilització o el manteniment de qualsevol equip informàtic o sistema de comunicació utilitzat en el seu funcionament.
  
El sistema SAUCE estarà a disposició dels agents d'intermediació en la pàgina web de la Conselleria, accessible des de l'adreça http://www.gva.es.
  
Existència de compatibilitat entre els mitjans utilitzats per l'emissor i el destinatari
  
Els agents acreditats hauran de disposar d'un sistema informàtic que permeta la connexió al servidor que suporte el sistema SAUCE a través la xarxa Internet i la impressió llegible de la còpia impresa de la documentació de la teletramitació.
  
La utilització d'un sistema informàtic amb prestacions limitades, d'un programa navegador no actualitzat en l'última versió aconsellada per la Conselleria o d'una línia de comunicacions lenta pot influir notòriamente en el temps de resposta o en la manera correcta de funcionament del sistema SAUCE.
  
Existència de mesures de seguretat
  
La Generalitat Valenciana garantix la no intercepció i alteració de les comunicacions i els accessos no autoritzats mitjançant l'adopció de les següents mesures:
  
1. Accés al sistema a través d'un nom d'usuari i paraula clau proporcionat per la conselleria, la confidencialitat del qual és responsabilitat del seu propietari. L'agent d'intermediació serà responsable de l'ús tant del codi d'usuari principal com de tots els secundaris que hi sol·licite.
  
2. La no utilització de l'autorització com a usuari secundari per un període màxim de tres mesos podrà originar-ne la baixa en el sistema SAUCE.
  
3. Confidencialitat a través d'un xifratge de la informació entre emissor i destinatari mitjançant el protocol RC4 (xifrador de seqüència de clau de 40 bits) de RSA. Este xifratge podria experimentar modificacions d'acord amb l'estat de la tecnologia o de successives versions del sistema SAUCE que n'incrementen la protecció.
  
4. No alteració de la informació entre el sistema SAUCE i altres entitats participants en el procés a través d'algoritmes de segellament electrònic, basats en l'aplicació de la funció MAC (Message Authentication Code) de l'algoritme DES (Data Encryption Standard) segons la norma ANSI X.9.9 a una sèrie de dades d'entrada i a una clau privada de 64 bits (16 caràcters hexadecimals) pròpia de la Conselleria.
  
Validesa de les comunicacions
  
La comunicació telemàtica s'anotarà en el registre auxiliar del Registre General de la Conselleria destinat a l'efecte generant la diligència oportuna d'usuari que la produïx, la data i l'hora.
  
Enllaç amb altres entitats participants en el procés
  
La intermediació del sistema SAUCE entre l'agent i les entitats col·laboradores o companyies subministradores serà sempre a voluntat d'este i es realitzarà mitjançant cridades a la URL corresponent i el pas de paràmetres que corresponga.
  
Accés de les empreses instal·ladores i els instal·ladors al sistema
  
Per a la realització de la gestió telemàtica, l'empresa no necessitarà cap codi d'accés, haurà de ser un instal·lador al servei de l'empresa qui sol·licite el codi, el qual serà personal i intransferible.
  
No obstant això podrà habilitar-se la possibilitat d'incorporar un codi d'accés a l'empresa si es considerava oportú per al bon funcionament del sistema SAUCE.
  
Accés de les entitats financeres col·laboradores al sistema
  
Aquelles entitats col·laboradores que vulguen accedir al sistema hauran de garantir:
  
1. L'existència d'una URL on el sistema SAUCE puga connectar i l'agent realitzar operacions bancàries a càrrec del seu compte corrent.
  
2. La correcta interpretació del xifratge per part del sistema SAUCE de les dades identificadores de la taxa que s'ha de liquidar.
  
3. La correcta generació i transmissió al sistema SAUCE del NPT xifrat per l'entitat col·laboradora.
  
Accés de les companyies subministradores d'energia elèctrica al sistema
  
Aquelles companyies subministradores que vulguen accedir al sistema hauran de garantir:
  
1. La correcta interpretació del xifratge de les dades identificadores del BEE a través del seu BNP.
  
2. L'existència d'una URL on el sistema SAUCE puga connectar per a comunicar les dades del BEE. Este requisit serà aplicable únicament per a la comunicació per via telemàtica.
  
Conselleria de Benestar Social.


Còpia Permalink ELI